Document ID: /roh_data/filtered/fineweb-2-filterrobots_roh.jsonl.gz/38220

La direcziun da la SDA haja decidì las relaschadas malgrà ina chauma da trais uras l'emna passada e suenter l'opposiziun massiva ord la redacziun. Uschia communitgeschan la cumissiun da redacziun ed ils sindicats. I vegnia sulet argumentà cun ils custs, e la reducziun dal persunal vegnia realisada senza avair definì ina visiun solida per il futur. Cunquai ch'il CEO Markus Schwab haja ditg en in'intervista che la SDA saja sulet obligada envers ses acziunaris, haja el rut definitivamain la confidenza da la redacziun.
En vista a questa situaziun haja la redacziun decidì il glindesdi saira cun 124 cunter 8 vuschs (tar 6 abstenziuns) da far chauma oz. La redacziun pretendia ch'il cussegl d'administraziun da la SDA fetschia contractivas seriusas cun ina delegaziun da la cumissiun da redacziun e dals sindicats.
Sco quai che la SDA orientescha dettia dentant la pussaivladad da survegnir access a novitads sur agenturas partenarias (AWP, dpa, AFP, Reuters, APA).
RR novitads 07:30